স্ক্রিন ইন্টারন্যাশনাল

স্ক্রিন ইন্টারন্যাশনাল () একটি ব্রিটিশ চলচ্চিত্র পত্রিকা, যা আন্তর্জাতিক চলচ্চিত্র ব্যবসায়ের সংবাদ পরিবেশন করে। এটি প্রকাশ করে ব্রিটিশ বিটুবি মিডিয়া কোম্পানি মিডিয়া বিজনেস ইনসাইট।

পত্রিকাটির মূল লক্ষ্য হল বৈশ্বিক চলচ্চিত্র ব্যবসায়ের সাথে জড়িতদের সংবাদ পরিবেশন করা। পত্রিকাটির গোড়াপত্তন ১৮৮৯ সালে হলেও এর বর্তমান সংস্করণ ১৯৭৫ সালে প্রবর্তিত হয় এবং এর ওয়েবসাইট Screendaily.com ২০০১ সালে চালু হয়।

স্ক্রিন ইন্টারন্যাশনাল চলচ্চিত্র উৎসব এবং জার্মানির বার্লিন, ফ্রান্সের কান, কানাডার অন্টারিওর টরন্টোর বাজার এবং ক্যালিফোর্নিয়ার সান্তা মনিকার মার্কিন চলচ্চিত্র বাজার ও হংকংয়ের দৈনিক খবর প্রকাশ করে।

ইতিহাস
স্ক্রিন ইন্টারন্যাশনাল-এর ইতিহাসের সূত্রপাত হয় ১৮৮৯ সালে অপটিক্যাল ম্যাজিক ল্যান্টার্ন অ্যান্ড ফটোগ্রাফিক এনলার্জার প্রকাশনার মাধ্যমে। বিংশ শতাব্দীর শুরুতে এর নাম পরিবর্তন হয়ে সিনেম্যাটোগ্রাফিক জার্নাল এবং ১৯০৭ সালে কাইনেম্যাটোগ্রাফ অ্যান্ড ল্যান্টার্ন উইকলি নামে নামকরণ করা হয়।

কাইনেম্যাটোগ্রাফ উইকলি
কাইনেম্যাটোগ্রাফ অ্যান্ড ল্যান্টার্ন উইকলি বাণিজ্য সংবাদ, বিজ্ঞাপন, পর্যালোচনা, প্রদর্শনী এবং সিনেম্যাটোগ্রাফ এক্‌জিবিটর্স অ্যাসোসিয়েশন ও কাইনেমা রেন্টার্স সোসাইটির মত বাণিজ্য সংস্থার আঞ্চলিক ও জাতীয় সভার প্রতিবেদন প্রকাশ করত। এটি প্রথম প্রকাশ করে অগ্রদূত চলচ্চিত্র উৎসাহী, শিল্পপতি ও মুদ্রণ উদ্যোক্তা ই.টি. হেরন। ১৯১৯ সালে এর নাম পরিবর্তন হয়ে কাইনেম্যাটোগ্রাফ উইকলি নামে নামকরণ করা হয় এবং ১৯৫৯ সালে আরও ছোট করে কাইনে উইকলি নামকরণ করা হয়।

১৯৭১ সালে এটি ব্রিটিশ অ্যান্ড আমেরিকান ফিল্ম হোল্ডিংস লিমিটেডের কাছে বিক্রি করে দেওয়া হয়, যা পত্রিকাটির প্রতিযোগী চলচ্চিত্র-বাণিজ্য সংবাদপত্র টুডে'স সিনেমা সাথে একীভূত করে। এরপর এর নামকরণ করা হয় সিনেমাটিভি টুডে।

স্ক্রিন ইন্টারন্যাশনাল
১৯৭৫ সালে পিটার কিং স্যার জন উল্‌ফের কাছ থেকে ৫০,০০০ পাউন্ডের বিনিময়ে সমস্যা জর্জরিত সিনেমাটিভি টুডে ক্রয় করেন এবং প্রকাশনাটি স্ক্রিন ইন্টারন্যাশনাল নামে পুনঃপ্রবর্তন করেন। স্ক্রিন ইন্টারন্যাশনাল-এর প্রথম সংখ্যা ১৯৭৫ সালের ৬ই সেপ্টেম্বর প্রকাশিত হয়। কিং ১৯৮৯ সালে পত্রিকাটি ইন্টারন্যাশনাল টমসন অর্গানাইজেশনের কাছে বিক্রি করে দেন। ১৯৯৩ সালে ইএমএপি এটি অধিগ্রহণ করে নেয়। আসেনশিয়াল পরবর্তীকালে ২০১৫ সালে মিডিয়া বিজনেস ইনসাইট ডিভিশনের ব্যবস্থাপনা ক্রয়ের অংশ হিসেবে এটি বিক্রি করে দেয়।

তথ্যসূত্র

বহিঃসংযোগ

 মিডিয়া বিজনেস ইনসাইট

বিষয়শ্রেণী:১৮৮৯-এ যুক্তরাজ্যে প্রতিষ্ঠা
বিষয়শ্রেণী:১৮৮৯-এ প্রবর্তিত পত্রিকা
বিষয়শ্রেণী:যুক্তরাজ্যে প্রকাশিত চলচ্চিত্র পত্রিকা
বিষয়শ্রেণী:যুক্তরাজ্যে প্রকাশিত পেশাদার ও বাণিজ্য পত্রিকা
বিষয়শ্রেণী:লন্ডনে প্রকাশিত পত্রিকা